Bratislava 4. decembra (ČTK) - Tarnóczy televízii Markíza potvrdil, že sa už vzdal kandidatúry. Svoje rozhodnutie odôvodnil tým, že mu podporu neprisľúbili všetky parlamentné strany.
"Už som to aj napísal aj som to doručil," povedal Tarnóczy o vzdaní sa kandidatúry.
Kandidatúru Tarnóczyho, ktorý je blízky koaličnej Slovenskej národnej strane, spochybnili minulý týždeň opozičné strany. Odvolali sa na kritiku médií, podľa ktorých Tarnóczy netajil sympatie k vojnovému slovenskému štátu. Ten následne reagoval, že sa o funkciu v ÚPN uchádzať nebude.
Nového šéfa ÚPN, ktorý sa okrem dokumentácie zločinov komunizmu zaoberá aj obdobím slovenského štátu, by mali poslanci voliť na nadchádzajúcej schôdzi parlamentu. O post predsedu Správnej rady ÚPN sa po zosnulom Jánovi Langošovi uchádza aj šéf archívu ÚPN Ladislav Bukovszky. ÚPN nominoval aj ďalších troch svojich ľudí - Patrika Košického, Patrika Dubovského a Mariána Gulu. O dôveru poslancov sa má znovu uchádzať aj Ján Vojtek, ktorého podporuje Združenie nespravodlivo prepustených policajtov.
boa